### NN 16/2026 (18.2.2026.), Uredba o načinu obavljanja civilne službe u tijelu državne uprave nadležnom za civilnu zaštitu

Vlada Republike Hrvatske

171

Na temelju članka 24. stavka 8. Zakona o obrani (»Narodne novine«, br. 73/13., 75/15., 27/16., 110/17. – Odluka Ustavnog suda Republike Hrvatske, 30/18., 70/19., 155/23. i 136/25.), Vlada Republike Hrvatske je na sjednici održanoj 17. veljače 2026. donijela

UREDBU

O NAČINU OBAVLJANJA CIVILNE SLUŽBE U TIJELU DRŽAVNE UPRAVE NADLEŽNOM ZA CIVILNU ZAŠTITU

I. UVODNE ODREDBE

Članak 1.

Ovom Uredbom propisuje se način obavljanja civilne službe u tijelu državne uprave nadležnom za civilnu zaštitu (u daljnjem tekstu: civilna služba).

Članak 2.

Izrazi koji se koriste u ovoj Uredbi, a imaju rodno značenje odnose se jednako na muški i ženski rod.

II. OBAVLJANJE CIVILNE SLUŽBE

Članak 3.

(1) Civilna služba obavlja se osposobljavanjem civilnih ročnika za provođenje mjera i aktivnosti u sustavu civilne zaštite na svim razinama, radi spašavanja života i zdravlja građana, materijalnih i kulturnih dobara i okoliša u skladu sa zakonom kojim se uređuje sustav civilne zaštite (u daljnjem tekstu: osposobljavanje) te njihovim sudjelovanjem u provođenju mjera i aktivnosti u sustavu civilne zaštite.

(2) Osposobljavanje se sastoji od temeljnog i specijalističkog dijela te uvježbavanja.

Članak 4.

(1) Osposobljavanje provodi Ministarstvo unutarnjih poslova (u daljnjem tekstu: Ministarstvo).

(2) Ministarstvo je dužno osigurati uvjete za osposobljavanje obveznika civilne službe i odrediti voditelje osposobljavanja.

Članak 5.

(1) Ministar unutarnjih poslova (u daljnjem tekstu: ministar) najkasnije do 15. prosinca tekuće godine odlukom donosi godišnji plan civilne službe koja se obavlja u Ministarstvu (u daljnjem tekstu: godišnji plan) za narednu godinu.

(2) Godišnjim planom utvrđuje se maksimalni broj obveznika civilne službe koji mogu biti primljeni na obavljanje civilne službe te mjesta i termini obavljanja civilne službe.

Članak 6.

Obveznik civilne službe dužan je odazvati se na obavljanje civilne službe u skladu s rješenjem Ministarstva.

Članak 7.

Civilni ročnik za vrijeme civilne službe prima mjesečnu neoporezivu novčanu naknadu u iznosu od 340,00 eura koja se isplaćuje na račun civilnog ročnika.

Članak 8.

(1) Civilni ročnici dužni su za vrijeme osposobljavanja postupati u skladu s uputama i nalozima osoba koje provode i prate osposobljavanje te voditelja osposobljavanja.

(2) Kada sudjeluju u provođenju mjera i aktivnosti u sustavu civilne zaštite, civilni ročnici dužni su postupati u skladu s uputama i nalozima nadređenih rukovodećih službenika upravne organizacije Ministarstva nadležne za civilnu zaštitu.

Članak 9.

(1) Civilni ročnici mogu sudjelovati u provođenju mjera i aktivnosti u sustavu civilne zaštite samo nakon završenog temeljnog i specijalističkog dijela osposobljavanja, odnosno tijekom uvježbavanja i uz nadzor upravne organizacije Ministarstva nadležne za civilnu zaštitu.

(2) Nalog za sudjelovanje civilnih ročnika u provođenju mjera i aktivnosti u sustavu civilne zaštite daje rukovoditelj upravne organizacije Ministarstva nadležne za civilnu zaštitu, sukladno potrebama nadležnog stožera civilne zaštite.

III. ISKAZNICA CIVILNE SLUŽBE I POTVRDA O OBAVLJENOJ CIVILNOJ SLUŽBI

Članak 10.

Iskaznicu civilne službe izdaje Ministarstvo.

Članak 11.

(1) Iskaznica civilne službe pravokutnog je oblika, dimenzija 85,6 x 53,98 mm i izrađena je od polikarbonatnog materijala.

(2) Izgled i sadržaj iskaznice civilne službe propisan je na Obrascu 1. koji je tiskan uz ovu Uredbu i čini njezin sastavni dio.

Članak 12.

Civilni ročnik dužan je po završetku civilne službe vratiti iskaznicu civilne službe Ministarstvu.

Članak 13.

(1) Po završetku osposobljavanja, Ministarstvo će u roku od 15 dana nadležnom područnom odjelu za poslove obrane dostaviti pisanu potvrdu o obavljenoj civilnoj službi.

(2) Izgled i sadržaj potvrde iz stavka 1. ovoga članka propisan je na Obrascu 2. koji je tiskan uz ovu Uredbu i čini njezin sastavni dio.

IV. RAZMJENA PODATAKA

Članak 14.

Ministarstvo i Ministarstvo obrane, u svrhu vođenja evidencije obveznika civilne službe, elektroničkim putem razmjenjuju podatke o obveznicima civilne službe.

V. FINANCIRANJE CIVILNE SLUŽBE

Članak 15.

Sredstva potrebna za provedbu ove Uredbe osiguravaju se u državnom proračunu na pozicijama Ministarstva.

VI. PRIJELAZNA I ZAVRŠNA ODREDBA

Članak 16.

Ministar će godišnji plan civilne službe za 2026. godinu donijeti u roku od 15 dana od dana stupanja na snagu ove Uredbe.

Članak 17.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/25-03/103
 Urbroj: 50301-04/12-26-6
 Zagreb, 17. veljače 2026.

Predsjednik
 mr. sc. Andrej Plenković, v. r.

Obrazac 1.

PREDNJA STRANA

![](/files/_web/sluzbeni-dio/2026/134511/images/5174.jpg)

POLEĐINA

![](/files/_web/sluzbeni-dio/2026/134511/images/5166.jpg)

Obrazac 2.

MINISTARSTVO UNUTARNJIH POSLOVA

KLASA:

URBROJ:

Datum:

Na temelju članka 13. Uredbe o načinu obavljanja civilne službe u tijelu državne uprave nadležnom za civilnu zaštitu (»Narodne novine«, broj\_\_\_\_\_\_\_\_\_\_\_\_), izdaje se

POTVRDA

da je \_\_\_\_\_\_\_\_\_\_\_\_\_\_\_\_\_\_\_\_\_\_, OIB \_\_\_\_\_\_\_\_\_\_\_\_\_\_ obavio civilnu službu u Ministarstvu unutarnjih poslova, Ravnateljstvu civilne zaštite pri čemu je prošao specijalističko osposobljavanje za \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Civilna služba je obavljena u vremenskom razdoblju od \_\_\_\_\_\_\_\_\_\_\_\_ do \_\_\_\_\_\_\_\_\_\_\_\_\_\_\_\_\_ godine.

MINISTAR
 \_\_\_\_\_\_\_\_\_\_\_\_\_\_\_\_\_

Dostaviti:

– naziv nadležnog područnog odjela za poslove obrane

– pismohrana